钦定古今图书集成/方舆汇编/职方典/第1392卷 > 《议黎奏稿》谢廷瑞
## 钦定古今图书集成/方舆汇编/职方典/第1392卷 > 《议黎奏稿》谢廷瑞

本府地方，黎情甚重，盖以海外绝岛州县卫所等衙
门，皆沿边海百里之外为熟黎。熟黎以里为生黎，盘
据黎、婺崇山之中，不时出没劫掠，实为心腹之病。初
以熟黎为藩篱，有土舍峒首以管束之，事久玩愒，反
以黎岐为利。臣常询有识士夫及老成涉历之人，皆
谓其地南北约七百馀里，东西四百馀里，无有城郭
之固，介胄之坚，其实不必别调官军，可以刻期而至
也。正德四年内，前任兵备副使王倬平千家邨若反
掌，只用千馀人。但当时独攻一面，故近黎得以声援
相倚。又机泄闻风先遁，遂不获收其全功。为今之计，
必须乘其未发，预行积谷练兵，拣选本地精壮官军
兵款并乡夫四千馀人，助以一二千土舍黎兵，分道
并进，使彼不暇相顾。一面设计招抚，使善弱者先附，
则强梁者其势自孤，而巢穴可𢭏、渠魁可执也。